《题崇庆刺史常君殉节录》
清代·顾宗泰

初秋夜坐孤镫光，烈风雷雨来虚堂。正襟披诵殉节录，忠义郁勃淩清霜。

呜呼常君一儒士，杀身成仁不畏死。志行卓立由平生，仓卒赴难非偶尔。

钟英山岳生东辽，博涉经史当垂髫。谈诗击剑兼习射，酒酣英气干青霄。

一缕精诚见心术，填溢衷肠皆热血。题篇曾泣费敬侯，读史常怀周遇吉。

纵谭成败意气豪，抚膺太息苍天高。捧檄西充多惠政，三军给饷驰驱劳。

朝廷考最迁州牧，感激酬恩志益笃。逆酋反覆恣披猖，仓黄转掠木果木。

常君一怒发冲冠，慷慨应敌凭雕鞍。提刀见贼击且骂，厉声震野风号寒。

精灵奋发排海岱，荧惑欃枪三舍退。彼众我寡势不支，可怜被创身首碎。

战袍铁裂血模糊，此日伤心大丈夫。万民感动尽泣下，名留竹帛千秋俱。

天家旌忠立祠庙，忠魂常与日星耀。蜀江遗烈长如生，青史垂芳许凭吊。

作者简介：清浙江元和人，字景岳，号星桥。乾隆四十年进士，历官高州知府。家有月满楼，常与文人聚会其中。有《月满楼集》。